ANC vra DA om nie te betoogHelen Zille, DA-leier, gaan more die optog na Cosatu se hoofkwartier lei. Foto: GCIS Die ANC het ŉ versoek aan die DA gerig om nie more ŉ optog na Cosatu se hoofkwartier te hou nie omdat hulle voel dit sal onnodige spanning aanvuur. Die DA beplan om na Cosatu se hoofkwartier te stap om teen werkverliese te betoog. “Die optog is om te protesteer teen die unie se aangehoue verset teen die jeug-loonsubsidie, ŉ beleid wat omtrent 423 000 werke aan jeug en werkloses kan bied,” het Kelly Miller, ŉ woordvoerder van die DA, gesê. “As die DA enige standpunt oor dié kwessie wil inneem moet hulle eerder in gesprek met Cosatu tree as om uitdagend op te tree,” het Jackson Mthembu, ANC woordvoerder, gesê. Volgens Miller is Cosatu die hoofstruikelblok vir werkskepping in Suid-Afrika. Helen Zille, DA-leier, Makashule Gana, DA-jeugleier, Lindiwe Mazibuko, die DA se parlementêre leier, en Mmusi Maimane, die party se nasionalewoordvoerder, gaan Dinsdag om 10:45 die optog vanaf Beyers Naude-plein lei.